**Πληροφορίες υλοποίησης: προαπαιτούμενες γνώσεις, προετοιμασία υλικού**

Το πρόγραμμα OOEL υλοποιείται από το Πανεπιστήμιο του Harvard. Οι εκπαιδευτικοί εγγράφουν την τάξη τους στην πλατφόρμα του προγράμματος και στη συνέχεια τοποθετούνται σε μικρές μαθησιακές ομάδες (*walking parties*), που αποτελούνται περίπου από 6 αντίστοιχες τάξεις σχολείων από όλον τον κόσμο. Στόχος η διεθνής συνεργασία παιδιών παρόμοιας ηλικίας αλλά διαφορετικού πολιτισμικού υπόβαθρου κατά την υλοποίηση 6 βημάτων - μαθησιακών αποστολών (*footsteps*). Για τις ανάγκες των Εργαστηρίων Δεξιοτήτων το πρόγραμμα έχει τροποποιηθεί, παρόλα αυτά όσοι εκπαιδευτικοί επιθυμούν μπορούν να συνεχίσουν τη μαθησιακή εμπειρία και στη διεθνή μαθησιακή κοινότητα OOEL (για περισσότερες πληροφορίες επισκεφθείτε το επίσημο website του προγράμματος [**http://learn.outofedenwalk.com/**](http://learn.outofedenwalk.com/)

Τα επτά (7) Εργαστήρια ακολουθούν τη δομή των «βημάτων» του επίσημου προγράμματος OOEL καθένα από τα οποία αποτελείται από τρία διαφορετικά μέρη:

**1) Εμπνεύσου**: Κάθε βήμα ξεκινά προσκαλώντας τους/τις μαθητές/τριες να μελετήσουν πηγές από το υλικό του Paul Salopek και της επιστημονικής ομάδας του προγράμματος. Πρόκειται συνήθως για σύντομα άρθρα ή κάποιο βίντεο από το επικό ταξίδι του “*Out of Eden Walk*”. Το υλικό είναι στα αγγλικά και ο/η εκπαιδευτικός αναλαμβάνει τη μετάφραση ή τον τρόπο που θα το παρουσιάσει στους μαθητές και τις μαθήτριες ώστε να είναι κατανοητό.

**2) Κάνε μια δραστηριότητα:** Οι προτεινόμενες δραστηριότητες έχουν «ανοιχτό» περιεχόμενο και μπορούν να προσαρμοστούν στις ιδιαιτερότητες των μαθητών/τριών κάθε τάξης σύμφωνα με τους στόχους του Προγράμματος Σπουδών.

**3) Αλληλεπίδρασε με τους «συνοδοιπόρους» σου**: Οι μαθητές/τριες αξιοποιούν τα εργαλεία διαλόγου και τις ρουτίνες σκέψης για να σχολιάσουν το έργο που έχει παραχθεί κατά τη δραστηριότητα και να αξιολογήσουν τη μαθησιακή τους πορεία.

**Σημαντική προϋπόθεση** για την επιτυχή υλοποίηση του προγράμματος και τη διευκόλυνση της συμμετοχής όλων των μαθητών/τριών αποτελεί η προηγούμενη εξοικείωσή τους με τα μεθοδολογικά εργαλεία του προγράμματος και ειδικότερα με το λεξιλόγιο των εργαλείων διαλόγου και των ρουτινών σκέψης.

**Προτεινόμενη Εισαγωγική Δραστηριότητα (πριν την έναρξη των Εργαστηρίων)**

**ΣΤΟΧΟΙ**: Οι μαθητές/τριες: α. να εξοικειωθούν με τις απαιτήσεις, τη φιλοσοφία και τα «εργαλεία» του προγράμματος, β. να κατανοήσουν την αξία της δέσμευσης απέναντι στην ολοκλήρωση των βημάτων του προγράμματος, γ. να εκτιμήσουν την αξία της διαπολιτισμικής επικοινωνίας και της συνεργασίας.

**ΕΜΠΝΕΥΣΟΥ**: Γνωρίστε τους/τις μαθητές/τριές σας με το OOEL και την επική αποστολή του Paul Salopek. Περιηγηθείτε στην πλατφόρμα του <https://outofedenwalk.nationalgeographic.org/> (εικ.1)

|  |  |
| --- | --- |
|  |  |

**Εικόνα 1:** Ενδεικτικές φωτογραφίες αποστολής Paul Salopek



**ΚΑΝΕ ΜΙΑ ΔΡΑΣΤΗΡΙΟΤΗΤΑ:** Οργανώστε μία συζήτηση αξιοποιώντας τη δομή κάποιας από τις δύο προτεινόμενες ρουτίνες σκέψης . Ενδεικτικά:

«*Βλέπω – Σκέφτομαι – Αναρωτιέμαι*»: Ονομάστε τι βλέπετε. Τι σκέψεις σας δημιουργούνται; Μπορείτε να σκεφτείτε την «ιστορία» πίσω από την εικόνα; Υπάρχει κάτι ασαφές; Έχετε απορίες; Τι ακόμη θα θέλατε να διερευνήσετε;

*«Χρώμα – Σύμβολο - Εικόνα»*: Σκεφτείτε μεταφορικά την ιστορία της επικής αποστολής του Paul Salopek σε ολόκληρο τον κόσμο. Αν ήταν *χρώμα* ποιο θα διαλέγατε και γιατί; Αν ήταν *σύμβολο* ποιο θα διαλέγατε και γιατί; Αν ήταν εικόνα τι θα *ζωγραφίζατε* και γιατί;

**ΑΛΛΗΛΕΠΙΔΡΑΣΕ:** Παρουσιάστε τα εργαλεία διαλόγου του προγράμματος και καταγράψτε τις απόψεις των μαθητών/τριών. Δώστε έμφαση στα εικονίδια και ζητήστε από τα παιδιά να «μαντέψουν» τη σημασία τους. Αποκαλύψτε την ονομασία του καθενός και συζητήστε τη σημασία τους (π.χ. πού έχετε ξανακούσει αυτή την ονομασία, τι σας φέρνει στο μυαλό, τι σας θυμίζει;)

Περιγράψτε τα επιμέρους βήματα του προγράμματος και ορίστε το συμβόλαιο της τάξης. Ορίστε με σαφήνεια τα δικαιώματα και τις υποχρεώσεις σας, τις αναμενόμενες συμπεριφορές, το πλαίσιο συνεργασίας, καθώς επίσης το σύνολο των ρητών και άρρητων κανόνων που θα διέπουν τα μαθησιακό σας ταξίδι.



**Ενδεικτικές καταγραφές (Δημιουργός Κυριακή Μέλλιου)**